
  PATVIRTINTA
  Kauno technologijos universiteto 
  rektoriaus 2025 m. balandžio 4 d. 
  įsakymu Nr. A-122

KAUNO TECHNOLOGIJOS UNIVERSITETO DALINIŲ STUDIJŲ PAGAL „ERASMUS+“ PROGRAMĄ IR DVIŠALIO BENDRADARBIAVIMO SUTARTIS ORGANIZAVIMO TVARKOS APRAŠAS

I SKYRIUS
BENDROSIOS NUOSTATOS

1. Kauno technologijos universiteto dalinių studijų pagal „Erasmus+“ programą ir dvišalio bendradarbiavimo sutartis organizavimo tvarkos aprašas (toliau – Tvarkos aprašas) reglamentuoja Kauno technologijos universiteto (toliau – Universitetas) studentų dalinių studijų užsienyje organizavimo ir finansavimo sąlygas, dalinių studijų veiklos vykdymą, apmokėjimą, atsiskaitymą ir rezultatų įskaitymą, taip pat nustato dalinėse studijose pagal „Erasmus+“ programą (toliau – „Erasmus+“ programa) ir dvišalio bendradarbiavimo sutartis (toliau – Dvišaliai mainai) dalyvaujančių studentų teises ir pareigas.
2. [bookmark: _Hlk80020040][bookmark: _Hlk80085780]Tvarkos aprašas parengtas vadovaujantis 2021–2027 m. „Erasmus+“ programos vadovu[footnoteRef:1], „Erasmus+“ programos projektų dotacijos sutartimis ir jų priedais, Europos Sąjungos (toliau – ES) struktūrinių fondų lėšų naudojimo sutartimi, Valstybės biudžeto lėšų, skirtų Lietuvos Respublikos mokslo ir studijų institucijoms tarptautinėms mainų programoms vykdyti, naudojimo tvarkos aprašu, patvirtintu Lietuvos Respublikos švietimo, mokslo ir sporto ministro 2024 m. balandžio 16 d.  įsakymu Nr. V-413, Kauno technologijos universiteto stipendijų skyrimo tvarkos aprašu ir Kauno technologijos universiteto studijų rezultatų įskaitymo tvarkos aprašu. [1:  https://ec.europa.eu/programmes/erasmus-plus/resources/programme-guide ] 

3. Pagal Tvarkos aprašą parengtas procesas „Organizuoti studentų išvykimą dalinėms studijoms pagal „Erasmus+“ programą ir dvišalio bendradarbiavimo sutartis“, kuris pateiktas Tvarkos aprašo priede.
4. Universitetas, įgyvendindamas dalines studijas pagal „Erasmus+“ programą, įsipareigoja laikytis 2021–2027 m. „Erasmus“ aukštojo mokslo chartijos (toliau – ECHE)[footnoteRef:2] principų. [2:  https://ktu.edu/wp-content/uploads/2016/08/Erasmus-Charter-for-Higher-Education.pdf ] 

5. Tvarkos apraše vartojamos sąvokos: 
5.1. „Erasmus+“ programos ekologiška kelionė – tai kelionė, kurios didžiajai daliai naudojamos mažataršės transporto priemonės, pavyzdžiui, autobusai, traukiniai, arba kelionės su bendrakeleiviais toje pačioje transporto priemonėje.
5.2. „Erasmus+“ programos internetinė kalbinės paramos priemonė (angl. Online Language Support) (toliau – OLS) – elektroninė kalbinio pasirengimo įvertinimo ir kalbos kursų sistema, padedanti „Erasmus+“ programos studentams tobulinti kalbos, kuria vyks studijos priimančiojoje institucijoje, įgūdžius ir (arba) priimančiosios šalies kalbos įgūdžius prieš mobilumą ir jo metu. OLS kalbos testo atlikimas yra rekomenduojama dalyvavimo „Erasmus+“ programoje sąlyga.
5.3. „Erasmus+“ programos stipendija – studentui skiriamos lėšos dalinėms studijoms pagal „Erasmus+“ programą. Stipendija skiriama kaip papildoma parama pragyvenimo, kelionės, draudimo išlaidoms priimančiosios institucijos šalyje kompensuoti.
5.4. „Erasmus+“ programos šalys – visos ES šalys narės, taip pat Norvegija, Islandija, Lichtenšteinas, Turkija, Serbija ir Šiaurės Makedonija.
5.5. „Erasmus+“ programos šalys partnerės – kitos (nepriklausančios programos šalims) pasaulio šalys, galinčios dalyvauti „Erasmus+“ programoje. Joms taikomos specialios sąlygos.
5.6. „Erasmus+“ programos tarpinstitucinė bendradarbiavimo sutartis – sutartis tarp Universiteto ir priimančiosios institucijos „Erasmus+“ programos šalyje arba šalyje partnerėje, kurioje numatomi mobilume dalyvausiančių studentų srautai, mobilumo tipas, studijų sritys, trukmė bei kita informacija. 
5.7. [bookmark: _Hlk70605564]„Erasmus+“ programos studijų mobilumas – ilgalaikės (vieno arba dviejų semestrų trukmės) ir trumpalaikės (nuo 5 iki 30 dienų) studijos užsienio aukštojo mokslo institucijoje, su kuria Universitetas yra pasirašęs „Erasmus+“ tarpinstitucinę bendradarbiavimo sutartį. 
5.8. „Erasmus+“ programos fizinis mobilumas – mobilumas, kurio metu studentai fiziškai išvyksta į šalį, kuri nėra gyvenamosios vietos šalis, studijuoti užsienio aukštojo mokslo institucijoje partnerėje.
5.9. „Erasmus+“ programos mišrusis mobilumas – fizinio mobilumo ir virtualiosios veiklos derinimas. Virtualioji mobilumo dalis vykdoma nuotoliniu būdu, neišvykus į priimančiosios institucijos šalį, ir gali būti prieš, per arba po fizinio „Erasmus+“ mobilumo. 
5.10. „Erasmus+“ programos virtualusis mobilumas – informacinėmis ir ryšių technologijomis grindžiama „Erasmus+“ programos dalinių studijų veikla, įskaitant internetinį mokymąsi. Virtualusis mobilumas vykdomas neišvykus į priimančiosios institucijos šalį.
5.11. „Erasmus+“ programos mokymosi sutartis (angl. Learning Agreement) – trišalė siunčiančiosios ir priimančiosios institucijų bei „Erasmus+“ programoje dalyvaujančio studento sutartis, kurioje apibrėžiami mobilumo laikotarpio tikslai ir turinys. 
5.12. „Beneficiary Module“ – Europos Komisijos (toliau – EK) sukurta elektroninė sistema, skirta administruoti „Erasmus+“ programos mobilumo projektus. Joje pateikiama visa informacija apie šių projektų vykdymą, jų dalyvius ir veiklas, projekto partnerius bei biudžeto panaudojimą, pildomos ir teikiamos projektų ataskaitos. „Beneficiary Module“ sistemoje grįžę projekto dalyviai pildo ataskaitas: pateikia savo atsiliepimus, įvertina veiklos laikotarpį užsienyje, pasirengimą jai bei jos įgyvendinimą.
5.13. Dalinės studijos užsienyje – studento mokymasis pagal studijų programos dalį, suteikiančią žinių ir gebėjimų, kurie įvertinami ir patvirtinami užsienio aukštosios mokyklos išduodama akademine pažyma. Universitete organizuojamos dviejų tipų dalinės studijos užsienyje: dalinės studijos pagal „Erasmus+“ programą („Erasmus+“ studijų mobilumas) ir dalinės studijos pagal dvišalio bendradarbiavimo sutartis. 
5.14. Dalinės studijos pagal dvišalio bendradarbiavimo sutartis – vieno arba dviejų semestrų trukmės studijos užsienio aukštojo mokslo institucijoje, su kuria Universitetas yra pasirašęs dvišalio bendradarbiavimo sutartį.
5.15. Dalinės studijos su nuline stipendija (angl. zero grant) – „Erasmus+“ programos ar Dvišalių mainų studijos užsienyje, kai studentas atitinka visus dalinių studijų reikalavimus ir naudojasi visomis „Erasmus+“ programos ar Dvišalių mainų teikiamomis galimybėmis, išskyrus finansinės paramos skyrimą. Dalinių studijų išlaidoms padengti jis gali gauti kitos rūšies stipendiją, kurią skiria ne nacionalinė agentūra (Švietimo mainų paramos fondas, toliau – ŠMPF) ar Universitetas, o, pavyzdžiui, ministerija, regiono valdžios institucijos ar priimančioji institucija.
5.16. Finansinė sutartis dalinėms studijoms – tai Universiteto ir dalinėse studijose dalyvaujančio studento susitarimas dėl „Erasmus+“ programos stipendijos ar Dvišalių mainų judumo stipendijos mokėjimo.  
5.17. Judumo stipendija – pagal Universiteto studijų prorektoriaus nustatytus dydžius ir šio Tvarkos aprašo sąlygas Universiteto studentui skiriama stipendija dalinėms studijoms pagal dvišalio bendradarbiavimo sutartį. Stipendija skiriama kaip papildoma parama kelionės, draudimo bei pragyvenimo išlaidoms priimančiojoje šalyje kompensuoti. „Judumo“ sąvoka yra lygiavertė „dalinių studijų“ sąvokai.
5.18. Mažiau galimybių turintis dalyvis (angl. participant with fewer opportunities) – asmuo, kuris dėl ekonominių, socialinių, kultūrinių, geografinių ar sveikatos priežasčių, migrantų kilmės arba dėl negalios ir mokymosi sunkumų ar kokių kitų priežasčių, įskaitant ES pagrindinių teisių chartijos 21 straipsnyje nurodytas priežastis, dėl kurių gali būti diskriminuojama, negali veiksmingai naudotis pagal „Erasmus+“ programą teikiamomis galimybėmis.
5.19. Mišrioji intensyvi programa – tai trumpalaikė intensyvi „Erasmus+“ akademinių mainų programa, kurią įgyvendina bent trys aukštojo mokslo ir studijų institucijos, esančios bent trijose „Erasmus+“ programos šalyse. 
5.20. Priimančioji institucija – užsienio aukštojo mokslo institucija, su kuria Universitetas yra pasirašęs „Erasmus+“ programos arba dvišalio bendradarbiavimo sutartį studentų dalinėms studijoms. Institucija „Erasmus+“ programos šalyje partnerėje turi turėti OID kodą (angl. Organisation ID), leidžiantį dalyvauti EK vykdomose programose.
5.21. Siunčiančioji institucija – universitetas, atsakingas už studentų atranką ir siuntimą į dalines studijas užsienyje. Šiame Tvarkos apraše – Kauno technologijos universitetas.
5.22. Tarpinstitucinė dvišalio bendradarbiavimo sutartis – tai sutartis tarp Universiteto ir bet kurios kitos institucijos partnerės, išskyrus „Erasmus+“ programos institucijas partneres, kurioje numatomi Dvišaliuose mainuose dalyvausiančių studentų srautai, studijų tipas, studijų sritys, trukmė bei kita informacija.
II SKYRIUS
DALINIŲ STUDIJŲ ORGANIZAVIMO IR FINANSAVIMO SĄLYGOS

6. Dalinėse studijose gali dalyvauti studentai, registruoti Universitete ir studijuojantys studijų programoje ar mokslo kryptyje, kurią pabaigus suteikiamas pripažįstamas kvalifikacinis arba mokslo laipsnis (iki daktaro laipsnio imtinai), arba kvalifikacija. Į dalines studijas (išskyrus mišriąsias intensyvias programas) negali vykti pirmojo kurso pirmosios pakopos ir vientisųjų studijų  ir visų pakopų baigiamojo semestro studentai.
7. Užsienio šalių piliečiai, atitinkantys Tvarkos aprašo 6 punkte nurodytus reikalavimus, turi turėti galiojantį leidimą laikinai arba nuolat gyventi Lietuvos Respublikoje.
8. Dalinės studijos galimos tik aukštojo mokslo institucijose, su kuriomis Universitetas yra pasirašęs „Erasmus+“ programos tarpinstitucinę bendradarbiavimo sutartį arba tarpinstitucinę dvišalio bendradarbiavimo sutartį.
9. Studentai į dalines studijas gali vykti į bet kurią „Erasmus+“ programos ar Dvišalių mainų šalį, išskyrus Lietuvos Respubliką. 
10. Atrankos ir konkurso kriterijus „Erasmus+“ programos studijų mobilumui ir Dvišalių mainų studijoms nustato siunčiančioji institucija.
11. „Erasmus+“ programos studijų mobilumui finansuoti gali būti naudojamos EK, ES struktūrinių fondų ir Lietuvos Respublikos valstybės biudžeto lėšos, skirtos „Erasmus+“ programai finansuoti. Dotacijos dydžius nustato EK. 
12. Dvišalių mainų studijoms finansuoti naudojamos Universiteto lėšos, skirtos tarptautinių ryšių plėtrai. Dvišalių mainų judumo stipendijų dydžiai nustatomi Universiteto studijų prorektoriaus potvarkiu. Judumo stipendija gali būti skiriama ne daugiau kaip dviem semestrams.
13. Išnaudojus akademiniams metams skirtą finansavimą arba jo negavus, kandidatams, kurie atitinka visus atrankos kriterijus (žr. Tvarkos aprašo 30 punktą), gali būti siūloma tapti „Erasmus+“ programos ar Dvišalių mainų studentais su nuline stipendija. Dalinės studijos su nuline stipendija galimos šiais atvejais:
13.1. visai dalinių studijų trukmei, kuomet iškart pasirašoma finansinė sutartis su nuline stipendija;
13.2. kai dalyvis prašo dalinių studijų pratęsimo, o Universitetas neturi lėšų papildomai finansuoti jo pratęstos studijų trukmės;
13.3. „Erasmus+“ programos studijų mobilumai su nuline stipendija deklaruojami „Beneficiary Module“ sistemoje, o fiziniai mobilumai su nuline stipendija įskaičiuojami į bendrą mobilumų trukmę. 
14. Jei studentas gauna Universiteto ar kitas stipendijas, „Erasmus+“ programos stipendija ar Dvišalių mainų judumo stipendija skiriama papildomai prie šių stipendijų, t. y. dalinių studijų užsienyje metu nacionalinių stipendijų, įmokų ir paskolų mokėjimas nenutraukiamas. 
15. Studentai dalinių studijų laikotarpiu privalo mokėti įprastus akademinius mokesčius Universitetui ir vykdyti kitas sąlygas, numatytas studento studijų sutartyje su Universitetu.
16. [bookmark: _Hlk191560925]Mažiau galimybių turintiems studentams, dalyvaujantiems ilgalaikiame ar trumpalaikiame „Erasmus+“ programos studijų mobilume, kartu su „Erasmus+“ programos stipendija skiriama papildoma individuali finansinė parama. Papildomos individualios paramos dydžiai ir paramos teikimo sąlygos skelbiamos Universiteto interneto tinklalapyje http://ktu.edu/erasmus. Studentai, norintys gauti šią paramą, turi pateikti prašymą formaliam priskyrimui prie jautriausių bendruomenės narių grupių per Universiteto Akademinę informacinę sistemą (toliau – AIS) iki einamojo mėnesio 1 dienos. Prašymai svarstomi Emocinės ir socialinės gerovės komisijoje, kuri priima sprendimus dėl studentų priskyrimo prie jautriausių bendruomenės narių grupių. Sprendimai priimami ne vėliau kaip iki 15 einamojo mėnesio dienos. Taikytinus kriterijus nacionaliniu lygmeniu nustato ŠMPF.
17. Papildomą individualią finansinę paramą gali gauti mažiau galimybių turintys Universiteto studentai tik tuo atveju, jei iki finansinės sutarties dalinėms studijoms pagal „Erasmus+“ programą pasirašymo dienos yra gavę oficialų patvirtinimą dėl prie jautriausių bendruomenės narių grupių. Patvirtinimas dėl priskyrimo įkeliamas į „Mobility Online“ e. platformą prieš pasirašant finansinę sutartį.
18. „Erasmus+“ programos studijų mobilume dalyvaujantiems studentams, kurie turi specialiųjų poreikių dėl fizinės, psichikos ar sveikatos būklės ir vyksta į fizinį ar mišrųjį mobilumą, gali būti skiriama papildoma parama kompensuoti iki 100 proc. dalinių studijų metu faktiškai patirtų tinkamų finansuoti išlaidų už priemones ir (ar) paslaugas pagal specialiųjų poreikių, ligos (negalios) pobūdį. Šių išlaidų, t. y. priemonių ir (ar) paslaugų, kurioms prašoma papildoma parama, poreikis turi būti pagrįstas medicininiais dokumentais ir patvirtintas gydytojo išduotame išraše su aiškia informacija, kokių ir kiek paslaugų reikės dalinių studijų metu. 
19. Specialiųjų poreikių turintis „Erasmus+“ programos dalyvis, norintis kreiptis dėl papildomos paramos skyrimo, gydytojo išduotą išrašą turi pateikti Akademinio mobilumo ir tinklų skyriaus (toliau – AMTS)  koordinatoriui. Pateiktus dokumentus vertina institucinis „Erasmus+“ programos koordinatorius, kuris pagal ŠMPF interneto tinklalapyje https://erasmus-plius.lt/programa/papildoma-parama-aukstojo-mokslo-studentams/ nurodytą tvarką teikia paraišką dėl papildomos paramos, reikalingos kompensuoti studento papildomoms išlaidoms dėl specialiųjų poreikių, skyrimo. 
20. Baigęs dalines studijas specialiųjų poreikių turintis „Erasmus+“ programos dalyvis pagal ŠMPF nustatytą tvarką privalo pateikti papildomos paramos faktines išlaidas ir jų apmokėjimą patvirtinančius dokumentus. Sąskaitoje faktūroje turi būti nurodytas išrašiusios įstaigos pavadinimas, adresas, sumokėta pinigų suma, valiuta ir data.
21. Dvišalių mainų atveju, papildoma individuali parama studentams, turintiems mažiau galimybių ar specialiųjų poreikių, neskiriama. 
22. „Erasmus+“ programos ilgalaikio studijų mobilumo laikotarpis negali būti trumpesnis nei 2 ir ilgesnis nei 12 mėn. vienoje studijų pakopoje. 
23. „Erasmus+“ programos trumpalaikio fizinio studijų mobilumo laikotarpis negali būti trumpesnis nei 5 ir ilgesnis nei 30 dienų. Bendra „Erasmus+“ programos fizinių mobilumų trukmė per studijų pakopą negali viršyti 12 mėn., nepriklausomai ar finansavimas buvo skirtas visiems mobilumo mėnesiams. Šis laikotarpis yra bendras visiems „Erasmus+“ programos mobilumo tipams įgyvendinti (studijos, praktika studijų metu ir absolventų praktika). Vientisųjų studijų studentai gali dalyvauti „Erasmus+“ programos mobilumo veiklose iki 24 mėn. studijų programos vykdymo metu.
24. „Erasmus+“ programos mobilumo laikotarpis gali apimti studijų laikotarpį kartu su stažuote (mokomąja praktika), kuri įtraukiama į bendrąjį studijų laikotarpį. Toks mobilumas gali būti organizuojamas įvairiai: studijos ir stažuotė vykdomos viena po kitos arba abiejų rūšių veikla vyksta vienu metu. Tokiam deriniui taikomos studijų mobilumo finansavimo taisyklės ir minimali trukmė.
25. „Erasmus+“ mišriosios intensyvios programos fizinis mobilumas trunka 5–30 programos laikotarpio dienų. Fizinis mobilumas papildomas privalomu virtualiosios veiklos laikotarpiu, kurio trukmė pagal „Erasmus+“ programą nėra ribojama. Visą virtualiojo ir fizinio mobilumo veiklą įvykdžiusiems mišriosios intensyvios programos studentams suteikiami ne mažiau kaip 3 ECTS kreditai.
26. Dvišalių mainų studijų laikotarpis visų pakopų studentams yra vienas arba du semestrai. Laikotarpis negali būti trumpesnis nei 2 ir ilgesnis nei 12 mėn. vienoje studijų pakopoje. Dvišalių mainų atveju, galimas tik fizinis išvykimas į priimančiąją šalį ir instituciją, mišriosios ir virtualiosios dalinės studijos nėra organizuojamos, išskyrus priimančiosios ir siunčiančiosios institucijos bendradarbiavimo sutartyje numatytais atvejais. Dvišalių mainų studijų laikotarpis nėra įtraukiamas į bendrą „Erasmus+“ programos mobilumo (-ų) trukmę. 
27. „Erasmus+“ programos studento teisės ir pareigos yra apibrėžtos „Erasmus+“ programos studento chartijoje.[footnoteRef:3] [3:  https://erasmus-plus.ec.europa.eu/resources-and-tools/erasmus-student-charter-0 ] 


III SKYRIUS
PIRMOSIOS IR ANTROSIOS PAKOPŲ, VIENTISŲJŲ IR PROFESINIŲ STUDIJŲ STUDENTŲ DALINIŲ STUDIJŲ ATRANKOS ORGANIZAVIMAS

28. Pirmosios ir antrosios pakopų, vientisųjų ir profesinių studijų studentai dalyvauti „Erasmus+“ programoje ir Dvišaliuose mainuose atrenkami konkurso būdu.
29. Atranka į dalines studijas organizuojama du kartus per metus vadovaujantis Universiteto studijų prorektoriaus potvarkiu, kuriuo nustatoma atrankų fakultetuose tvarka ir terminai. Vasario mėnesį skelbiama atranka į dalines studijas ateinančių mokslo metų rudens semestrui ir visiems mokslo metams. Rugsėjo mėnesį skelbiama papildoma atranka į likusias laisvas vietas tų pačių akademinių metų pavasario semestrui. Atrankų datos skelbiamos Universiteto interneto tinklalapyje http://ktu.edu/erasmus ir mokslo metų studijų kalendoriuje, patvirtintame Universiteto rektoriaus įsakymu.
30. Į „Erasmus+“ programos (ilgalaikiam mobilumui) ir Dvišalių mainų studijas gali pretenduoti visi nuolatinės ir ištęstinės studijų formos, pirmosios ir antrosios pakopų, vientisųjų ir profesinių studijų studentai, atitinkantys šiuos atrankos kriterijus:
30.1. baigti bent vieneri tos pačios studijų srities bakalauro ar vientisųjų studijų metai kaip ir pageidaujamos studijuoti užsienyje;
30.2. atrankos dalyvis nėra baigiamojo semestro studentas;
30.3. pasirinktas studijų planas priimančiojoje institucijoje atitinka Universitete studijuojamą studijų programą;
30.4. „Erasmus+“ programos atrankoje dalyvaujančio studento bendras studijų vidurkis iki planuojamo dalinių studijų laikotarpio pradžios yra ne žemesnis nei 6,5 balo; 
30.5. Dvišalių mainų atrankoje dalyvaujančio studento bendras studijų vidurkis iki planuojamo dalinių studijų laikotarpio pradžios yra ne žemesnis nei 7,5 balo; 
30.6. užsienio kalbos lygis yra ne žemesnis nei B2 pagal Bendruosius Europos kalbų metmenis arba lygiavertis pagal kitus tarptautinius užsienio kalbos testus;
30.7. studento motyvacija studijuoti užsienio institucijoje yra aiški ir pagrįsta;
30.8. studentas neturi akademinių skolų. 
31. Atrankos metu prioritetas skiriamas nuolatinių studijų formos studentams.
32. Studentas, norintis dalyvauti „Erasmus+“ programos ir Dvišalių mainų atrankoje į dalines studijas, turi Universiteto aplikavimo sistemoje užpildyti elektroninę registracijos formą „Mobility Online“ e. platformoje ir prie anketos pridėti šių dokumentų kopijas:
32.1. einamosios studijų pakopos baigtų sesijų akademinę pažymą su rezultatais; pirmame semestre studijuojantys magistrantai – paskutinės baigtos studijų pakopos diplomo priedėlį ir einamosios studijų pakopos baigtų sesijų rezultatus;
32.2. užsienio kalbos mokėjimą patvirtinantį pažymėjimą, išduotą Universiteto Užsienio kalbų centro ne anksčiau kaip prieš 2 metus, ar kitą kalbinę kompetenciją įrodantį dokumentą (IELTS, TOEFL ar kitą pažymėjimą), išduotą ne anksčiau kaip prieš 2 metus. Nemokami testai Universitete organizuojami prieš kiekvieną atranką;
32.3. motyvacinį laišką.
33. „Erasmus+“ programos atranką pirmosios ir antrosios pakopų, vientisųjų ir profesinių studijų studentams per 7 darbo dienas po paraiškų pateikimo termino vykdo fakultetai. Fakulteto dekano potvarkiu sudaroma Atrankos komisija, į kurios sudėtį įtraukiamas AMTS atstovas. Atrankos posėdžio data ir vieta skelbiamos Universiteto interneto tinklalapyje http://ktu.edu/erasmus, o atrankoje dalyvaujantys studentai apie posėdžio laiką informuojami el. paštu.
34. Studento konkursinis balas skaičiuojamas pagal formulę: KB = (vidurkis * 0,6) + (užsienio kalbos testo įvertinimas * 0,2) + (motyvacija * 0,2),  ne mažiau kaip 2 skaitmenų po kablelio tikslumu. 
35. Studento motyvacijos įvertinimas susideda iš dviejų dalių – motyvacinio laiško raštu ir individualaus pokalbio su Atrankos komisija. Posėdžiu metu Atrankos komisijos nariai su studentu aptaria preliminarų dalinių studijų planą ir, jei reikia, siūlo jį koreguoti ar papildyti. 
36. Studentų, kurie kandidatuoja į dalines studijas, dalyvavimas atrankos posėdyje yra privalomas. Posėdyje nedalyvaujančių kandidatų paraiškos nesvarstomos ir jie nedalyvauja konkurse, išskyrus atvejus, kai dėl pateisinamos priežasties kandidatas negali atvykti į atrankos posėdį ir apie tai iš anksto informuoja fakulteto tarptautinių ryšių koordinatorių (toliau – TRK).
37. Jei atrankos kriterijus tenkinantys ir vienodą konkursinį balą turintys „Erasmus+“ programos kandidatai pretenduoja į tą pačią studijų vietą, prioritetas teikiamas turintiems aukštesnį bendrąjį studijų vidurkį.
38. Dvišalių mainų studentų atranka vykdoma dviem etapais: 
38.1. pirmo etapo atranka vykdoma fakultetuose kartu su „Erasmus+“ programos atranka vadovaujantis šio Tvarkos aprašo  32–36 punktais; 
38.2. antro etapo atrankoje Judumo stipendijų skyrimo komisija svarsto pirmą atrankos etapą praėjusių visų fakultetų kandidatų paraiškas ir atrinktiems studentams skiria judumo stipendiją. 
39. Jei atrankos kriterijus tenkinantys ir vienodą konkursinį balą turintys Dvišalių mainų kandidatai pretenduoja į tą pačią studijų vietą, prioritetas teikiamas: 
39.1. turintiems aukštesnį bendrąjį studijų vidurkį;
39.2. pirmą kartą vykstantiems į dalines studijas pagal dvišalio bendradarbiavimo sutartis;
39.3. vykstantiems ne į savo kilmės šalį;
39.4. mokantiems šalies, į kurią vykstama, kalbą.  
40. Judumo stipendijų skyrimo komisija sudaroma Universiteto rektoriaus įsakymu pagal Kauno technologijos universiteto stipendijų skyrimo tvarkos aprašo nuostatas. 
41. Judumo stipendijų skyrimo komisijos posėdis yra teisėtas, jeigu jame dalyvauja ne mažiau kaip pusė visų Judumo stipendijų skyrimo komisijos narių. 
42. Judumo stipendijų skyrimo komisijos posėdis gali būti organizuojamas nuotoliniu būdu.
43. Judumo stipendijų komisijos sprendimas dėl judumo stipendijos skyrimo yra priimamas posėdyje dalyvaujančių komisijos narių balsų dauguma. Jei balsai pasidalija po lygiai, priimtu laikomas sprendimas, už kurį balsavo posėdžio pirmininkas.
44. „Erasmus+“ programos ir Dvišalių mainų atrankos rezultatai po atrankos posėdžio išdėstomi protokole, kuriame išvardijami visi atrankoje dalyvavę ir atrinkti studentai. Protokolą pasirašo posėdžio pirmininkas ir sekretorius. Protokolo kopija per 10 darbo dienų nuo atrankos posėdžio pateikiama AMTS. 
45. Studentų atranka trumpalaikiam studijų mobilumui vykdoma fakultetuose. Paraiškos priimamos nuolat. Pasibaigus šio tipo vizitams numatytam finansavimui, atrankos stabdomos.
46. Į „Erasmus+“ programos (trumpalaikiam mobilumui) studijas gali pretenduoti visi nuolatinės ir ištęstinės studijų formos, pirmosios ir antrosios pakopų, vientisųjų ir profesinių studijų studentai, atitinkantys šiuos atrankos kriterijus:
46.1. „Erasmus+“ programos atrankoje dalyvaujančio studento bendras studijų vidurkis iki planuojamo dalinių studijų laikotarpio pradžios yra ne žemesnis nei 6,5 balo; 
46.2. studento motyvacija studijuoti užsienio institucijoje yra aiški ir pagrįsta;
46.3. studentas neturi akademinių skolų. 
47. Atrankos metu prioritetas skiriamas nuolatinių studijų formos studentams.
48. Studentas, norintis dalyvauti „Erasmus+“ programos trumpalaikio mobilumo atrankoje į dalines studijas, turi Universiteto aplikavimo sistemoje užpildyti elektroninę registracijos formą „Mobility Online“ e. platformoje ir prie anketos pridėti šių dokumentų kopijas:
48.1. einamosios studijų pakopos baigtų sesijų akademinę pažymą su rezultatais; pirmame semestre studijuojantys magistrantai – paskutinės baigtos studijų pakopos diplomo priedėlį ir einamosios studijų pakopos baigtų sesijų rezultatus;
48.2. priėmimo laišką;
48.3. motyvacinį laišką.
49. Studentų atranka trumpalaikiam studijų mobilumui vykdoma fakultetuose. Paraiškos priimamos nuolat. Pasibaigus šio tipo vizitams numatytam finansavimui, atrankos stabdomos.
50. Atrankų rezultatai skelbiami individualiai, fakultetų TRK kiekvienam atrinktam studentui išsiunčia pranešimą el. paštu ne vėliau kaip per 5 darbo dienas po atrankos posėdžio. Apie tolesnes procedūras ir teiktinus dokumentus studentai informuojami el. paštu per 5 darbo dienas nuo protokolo parengimo. Už studentų tolesnį informavimą apie registraciją į dalines studijas priimančiosiose institucijose atsakingas AMTS koordinatorius.
51. Kiekvienas atrankos dalyvis turi teisę pateikti motyvuotą apeliaciją dėl atrankos rezultatų išaiškinimo per 5 darbo dienas po atrankos rezultatų paskelbimo dienos. Apeliacija dėl Atrankos komisijos / Judumo stipendijų skyrimo komisijos sprendimo adresuojama „Erasmus+“ programos instituciniam koordinatoriui ir pateikiama atitinkamos komisijos sekretoriui. Išnagrinėjęs apeliacijos motyvus per 10 darbo dienų, „Erasmus+“ programos institucinis koordinatorius parengia atsakymą ir išsiunčia pareiškėjui jo nurodytu el. paštu. 
52. Studentas, nesutinkantis su „Erasmus +“ programos institucinio koordinatoriaus sprendimu, per 3 darbo dienas gali paduoti prašymą Ginčų nagrinėjimo komisijai, sudarytai Universiteto rektoriaus įsakymu. 
53. Priimančioji institucija ir studijų semestras gali būti keičiami po atrankos, bet dar neprasidėjus dalinių studijų laikotarpiui ir nepasirašius finansinės sutarties dalinėms studijoms. Šiais individualiais atvejais sprendimas dėl priimančiosios institucijos keitimo priimamas kolegialiu studento, fakulteto TRK ir AMTS koordinatoriaus sprendimu.
54. Jeigu atrinktas studentas nusprendžia į dalines studijas užsienyje nevykti, jis privalo apie savo sprendimą raštu kuo skubiau informuoti fakulteto TRK ir AMTS koordinatorių.

IV SKYRIUS
TREČIOSIOS PAKOPOS STUDIJŲ STUDENTŲ DALINIŲ STUDIJŲ ORGANIZAVIMAS IR ATRANKOS VYKDYMAS

55. Trečiosios pakopos studijų studentai (toliau – doktorantai) gali išvykti į užsienį trumpam arba ilgam fizinio mobilumo laikotarpiui studijų tikslais. Fizinį mobilumą galima papildyti virtualiosios veiklos komponentu (mišriojo mobilumo veikla).
56. Galimas doktorantų „Erasmus+“ programos studijų mobilumo laikotarpis 5–30 dienų (trumpalaikis mobilumas) arba 2–12 mėn. (ilgalaikis mobilumas). Doktorantų studijų mobilumo laikotarpis gali apimti papildomą stažuotės (praktikos) laikotarpį toje pačioje priimančiojoje institucijoje (jei jis planuojamas). Jei doktoranto dalinių studijų laikotarpis apima papildomą stažuotės (praktikos) laikotarpį, tokiam deriniui taikomos finansavimo taisyklės ir minimali mobilumo studijų tikslais trukmė. 
57. Doktoranto „Erasmus+“ programos visų mobilumų laikotarpiai negali viršyti 12 mėn. fizinio mobilumo laikotarpio trečiojoje studijų pakopoje, nepriklausomai nuo mobilumo veiksmų skaičiaus ir mobilumo veiklos rūšies (trumpalaikio ar ilgalaikio mobilumo). 
58. Į ilgalaikį „Erasmus+“ programos studijų mobilumą negali vykti baigiamojo semestro doktorantai.
59. Trumpalaikio „Erasmus+“ programos mobilumo pabaigos data negali būti vėlesnė nei 2 mėn. iki studijų pabaigos.
60. Į trumpalaikius ir ilgalaikius mobilumus doktorantai gali vykti tik į tas „Erasmus+“ programos šalyse arba šalyse partnerėse esančias mokslo ir studijų institucijas, su kuriomis Universitetas yra sudaręs tarpinstitucines bendradarbiavimo sutartis.
61. Dalinėse studijose negali dalyvauti doktorantai, kurie yra akademinėse atostogose, laikinai sustabdę studijas, turi akademinių skolų arba kurių atestacija yra atidėta.
62. Kvietimą teikti paraiškas doktorantų dalinėms studijoms finansuoti skelbia AMTS. Informacija apie kvietimus viešinama el. paštu, studentų naujienlaikraštyje ir Universiteto „Office 365“ aplinkos (live.ktu.lt) doktorantūros paramos skiltyje. 
63. Paraiškų teikimas „Erasmus+“ programos ir Dvišalių mainų studijoms vyksta kiekvieną mėnesį iki 10 mėnesio dienos (išskyrus liepos, rugpjūčio ir gruodžio mėn.). Esant poreikiui gali būti organizuojamos papildomos atrankos liepos, rugpjūčio ir gruodžio mėn.
64. Doktorantai, pageidaujantys gauti stipendiją trumpalaikiam / ilgalaikiam „Erasmus+“ programos mobilumui ar Dvišaliams mainams, Universiteto aplikavimo sistemoje turi užpildyti elektroninę paraiškos formą „Mobility Online“ e. platformoje ir pridėti šių dokumentų kopijas:
64.1.  ilgalaikio „Erasmus+“ programos mobilumo ir Dvišalių mainų atveju:
64.1.1. einamosios studijų pakopos akademinę pažymą su išklausytais moduliais ir jų įvertinimais; pirmame semestre studijuojantys doktorantai – paskutinės baigtos studijų pakopos diplomo ir jo priedėlio kopijas;
64.1.2. užsienio kalbos mokėjimą patvirtinantį pažymėjimą, išduotą Universiteto Užsienio kalbų centro, ar kitą kalbinę kompetenciją įrodantį dokumentą (IELTS, TOEFL ar kitą pažymėjimą), išduotą ne anksčiau kaip prieš 2 metus;
64.1.3. motyvacinį laišką; 
64.2. trumpalaikio „Erasmus+“ programos mobilumo atveju:
64.2.1. priimančiosios institucijos pakvietimo laišką;
64.2.2. motyvacinį laišką;  
64.2.3. papildomai prie paraiškos galima pridėti: mokslinių publikacijų sąrašą; pranešimų (žodinių ar stendinių), pateiktų mokslinėse konferencijose, sąrašą; mokslo projektų, kuriuose yra dalyvavę arba dalyvauja, sąrašą;
64.2.4. doktoranto mokslinio vadovo patvirtinimą Universiteto aplikavimo sistemoje, kad paraiškoje numatyta studijų veikla yra tinkama ir suderinama su doktoranto studijų programa ir atliekamais moksliniais tyrimais. 
65. Paraiškoje nurodoma dalinių studijų trukmė ir forma, pateikiami duomenys apie priimančiąją instituciją, informacija apie planuojamą veiklą (klausomus modulius, jų apimtį).
66. Paraiškas nagrinėja Doktorantų akademinio mobilumo atrankos komisija (toliau – Doktorantų komisija), sudaryta Universiteto rektoriaus įsakymu. Doktorantų komisiją sudaro šie nariai: Doktorantūros mokyklos atstovas, „Erasmus+“ programos institucinis koordinatorius, 2 AMTS specialistai (studijų ir praktikų išvykstančių studentų mobilumo specialistai), 1 mokslo prodekanas, atstovaujantis inžineriniams, fiziniams ar technologijos mokslams, ir 1 mokslo prodekanas, atstovaujantis socialiniams, humanitariniams ir menų mokslams. 
67. Doktorantų komisijos darbo forma yra posėdžiai, kurie rengiami kiekvieno mėnesio pabaigoje (išskyrus liepos, rugpjūčio, gruodžio mėn.). Datos tikslinamos kiekvieno mėnesio pradžioje. Doktorantų komisijos darbas gali būti organizuojamas nuotoliniu būdu. Doktorantų, teikiančių paraišką ilgalaikiam „Erasmus+“ programos mobilumui ar Dvišaliams mainams, konkursinis balas skaičiuojamas pagal formulę: KB = (vidurkis * 0,6) + (užsienio kalbos testo įvertinimas * 0,2) + (motyvacija * 0,2).
68. Doktorantų komisija priima sprendimą dėl trumpalaikio „Erasmus+“ programos mobilumo finansavimo atsižvelgdama į doktoranto paraiškos atitikimą reikalavimams, mobilumo turinį ir jo pagrįstumą, „Erasmus+“ programos biudžetą. Šiuo atveju, sprendimas priimamas paprasta posėdyje dalyvaujančių Doktorantų komisijos narių balsų dauguma. Jei balsai pasidalija po lygiai, priimtu laikomas sprendimas, už kurį balsavo posėdžio pirmininkas.
69. Doktorantų, kandidatuojančių į Dvišalius mainus, paraiškas svarsto Doktorantų komisija, o teigiamai įvertintos paraiškos teikiamos konkursui judumo stipendijai gauti. Sprendimą dėl stipendijos skyrimo Dvišalių mainų studijoms priima Judumo stipendijų skyrimo komisija per artimiausią posėdį.
70. Doktorantų komisijos posėdis yra teisėtas, jeigu jame dalyvauja ne mažiau kaip pusė visų Doktorantų komisijos narių (įskaitant dalyvaujančius nuotoliniu būdu). 
71. Doktorantų komisija turi teisę atidėti sprendimo priėmimą kitam posėdžiui, prašyti pateikti trūkstamus dokumentus ir (ar) patikslinti informaciją.
72. Atrankos dalyviai apie Doktorantų komisijos posėdžio rezultatus informuojami individualiai el. paštu per 5 darbo dienas nuo sprendimo priėmimo. Komisijos sprendimas įforminamas posėdžio protokolu.
73. Kiekvienas atrankos dalyvis, nesutinkantis su atrankos rezultatais, turi teisę pateikti apeliaciją per 5 darbo dienas po atrankos rezultatų paskelbimo. Motyvuota apeliacija dėl Doktorantų komisijos sprendimo adresuojama „Erasmus+“ programos instituciniam koordinatoriui ir pateikiama atitinkamos atrankos komisijos sekretoriui. Išnagrinėjęs apeliacijos motyvus per 10 darbo dienų, „Erasmus+“ programos institucinis koordinatorius parengia atsakymą ir išsiunčia pareiškėjui jo nurodytu el. paštu. Doktorantas, nesutinkantis su „Erasmus+“ institucinio koordinatoriaus sprendimu, per 3 darbo dienas gali paduoti prašymą Ginčų nagrinėjimo komisijai, sudarytai Universiteto rektoriaus įsakymu. 
74. Atrinktiems dalyviams skiriama „Erasmus+“ programos ar judumo stipendija, kuria padedama padengti papildomas su jų studijų užsienyje laikotarpiu susijusias kelionės ir pragyvenimo išlaidas. Doktorantų dalinėms studijoms taikomos bendros „Erasmus+“ programos ir Dvišalių mainų finansavimo sąlygos ir stipendijų dydžiai, nustatyti šio Tvarkos aprašo VI skyriuje. 
75. Stipendija neskiriama dalyvauti mokslinėse konferencijose.
76. Trečiosios pakopos studijų atveju, už studento individualaus studijų plano sudarymą atsakingas doktorantas, pasikonsultavęs su savo moksliniu vadovu, o už studijų rezultatų įskaitymą – Doktorantūros komiteto pirmininkas. AMS koordinatorius yra atsakingas už procesų, susijusių su dalinėmis studijomis užsienyje, administravimą ir studijų dokumentų parengimą.
77. Doktorantų dalinių studijų organizavimui prieš išvykimą taikomos šio Tvarkos aprašo V skyriaus nuostatos, o dalinių studijų pratęsimui  – VII skyriaus nuostatos.
78. Už dalyvavimą priimančiosios institucijos veiklose, kelionės ir apgyvendinimo organizavimą atsakingi patys „Erasmus+“ programos ir Dvišalių mainų dalyviai. 
79. Iš dalinių studijų užsienyje grįžę doktorantai privalo už studijas atsiskaityti pagal šio Tvarkos aprašo VIII skyriuje nustatytą tvarką. 
80. Doktorantų, dalyvavusių dalinėse studijose pagal „Erasmus+“ programą ar Dvišalius mainus, rezultatų įskaitymas vykdomas pagal Kauno technologijos universiteto studijų rezultatų įskaitymo tvarkos aprašo nuostatas.

V SKYRIUS
PASIRUOŠIMAS DALINĖMS STUDIJOMS

81. Patvirtinus į dalines studijas pagal „Erasmus+“ programą ir Dvišalius mainus išvykstančių studentų sąrašus ir priimančiąsias aukštąsias mokyklas, studentai nominuojami į priimančius universitetus. Už „Erasmus+“ programos studentų nominavimą atsakingi fakultetų TRK. Už doktorantų ir Dvišalių mainų studentų nominavimą atsakingas AMTS koordinatorius.
82. Nominuoti studentai registruojasi priimančiosiose institucijose pagal jų reikalavimus ir pateikia reikalingus dokumentus (registracijos anketą, mokymosi sutartį, akademinę pažymą, užsienio kalbos mokėjimą patvirtinantį dokumentą ir kitus papildomus dokumentus). Už priimančiosios institucijos dokumentų pateikimo reikalavimų ir nustatytų terminų laikymąsi atsakingas „Erasmus+“ programoje ar Dvišaliuose mainuose dalyvaujantis studentas. 
83. Studentas užpildo dalinių studijų planą pagal Kauno technologijos universiteto studijų rezultatų įskaitymo tvarkos apraše nustatytą tvarką.  
84. Suderintą ir patvirtintą dalinių studijų planą „Erasmus+“ programos studentas išdėsto „Erasmus+“ programos mokymosi sutartyje (angl. Learning Agreement), kurią pasirašo studentas, fakulteto studijų prodekanas arba fakulteto tarptautinių ryšių koordinatorius (doktorantų atveju – Doktorantūros komiteto pirmininkas arba fakulteto tarptautinių ryšių koordinatorius) ir priimančiosios institucijos atstovas. 
85. Dvišalių mainų studentas kaip dalinių studijų sutartį „Mobility Online“ e. platformoje pateikia fakulteto studijų prodekanui ar Doktorantūros komiteto pirmininkui patvirtinto dalinių studijų plano kopiją. 
86. Gavęs teigiamą atsakymą iš pasirinktos aukštosios mokyklos bei pakvietimo studijuoti dokumentą, studentas AIS teikia prašymą išvykti.
87. Fakulteto studijų prodekanas (trečiosios pakopos studijų atveju – Doktorantūros mokyklos vadovas) tvirtina studento prašymą dėl dalinių studijų. Sprendimas įforminamas fakulteto dekano potvarkiu (trečiosios pakopos studijų atveju – Universiteto rektoriaus arba jo įgalioto asmens įsakymu).
88. Studijuojantiesiems valstybės nefinansuojamose studijų vietose fakulteto dekano potvarkis dėl išvykimo į dalines studijas parengiamas tik sumokėjus studijų įmoką už ateinantį semestrą.
89. Esant poreikiui, priimtiems dalinių studijų studentams AMTS koordinatorius padeda parengti dokumentus vizai gauti. 
90. Su studentu pasirašoma finansinė sutartis dalinėms studijoms, kurioje nurodomas finansuojamas laikotarpis ir stipendijos suma. Finansinę sutartį pasirašo studentas ir Tarptautinių ryšių departamento direktorius. Už sutarties parengimą ir vykdymą atsakingas AMTS koordinatorius. Finansinės sutartys su studentais pasirašomos „Mobility Online“ e. platformoje.
91. Mišriojo „Erasmus+“ programos mobilumo atveju, su studentu pasirašoma finansinė sutartis mišrioms studijoms, pagal kurią stipendija mokama tik už fizinio mobilumo laikotarpį. Jei „Erasmus+“ programos studentas negauna „Erasmus+“ programos stipendijos, su juo pasirašoma finansinė sutartis studijoms su nuline stipendija.
92. Visi su dalinėmis studijomis susiję dokumentai, išskyrus finansinę sutartį, gali būti skenuojami ir siunčiami el. paštu, nebent priimančioji institucija reikalauja kitaip. Visi dokumentai iki išvykimo pateikiami „Mobility Online“ e. platformoje.
93. Studentams, vykstantiems į dalines studijas pagal „Erasmus+“ programą, prieš dalinių studijų laikotarpį ir laikotarpio pabaigoje rekomenduojama atlikti kalbinio pasirengimo vertinimą internetu OLS sistemoje. Prisijungimo prie testo nuoroda išsiunčiama į studento el. paštą.
94. Jei ne dėl studento kaltės po dalinių studijų mokymosi sutarties pasirašymo pasirinktų ir suderintų studijų modulių ar jų dalies užsienio aukštojoje mokykloje nėra galimybių studijuoti, studentas per vieną mėnesį nuo studijų kitoje aukštojoje mokykloje pradžios privalo el. paštu kreiptis į fakulteto TRK, nurodydamas objektyvią priežastį ir inicijuodamas mokymosi sutarties pakeitimą. Fakulteto TRK, konsultuodamasis su studijų programos vadovu (trečiosios pakopos studijų atveju – Doktorantūros komiteto pirmininku), patikslina studento studijų planą. Studijų sutarties pakeitimas įforminamas „Mobility Online“ e. platformoje visoms sutarties šalims pasirašius studijų sutarties (Dvišalių mainų atveju – dalinių studijų plano) keitimą.

VI SKYRIUS
STIPENDIJŲ DALINĖMS STUDIJOMS MOKĖJIMAS

95. Stipendijos dalinėms studijoms pagal „Erasmus+“ programą yra skiriamos Universiteto studijų prorektoriaus (trečiosios pakopos studijų atveju – Universiteto mokslo prorektoriaus) potvarkiu po to, kai studentas pasirašo finansinę sutartį.
96. Judumo stipendijos skiriamos Universiteto studijų prorektoriaus (trečiosios pakopos studijų atveju – Universiteto mokslo prorektoriaus) potvarkiu pagal Judumo stipendijų skyrimo komisijos protokolo nutarimą. Judumo stipendija skiriama po to, kai studentas pasirašo finansinę sutartį.
97. Stipendija „Erasmus+“ programos ilgalaikio fizinio mobilumo veiklai skiriama pagal EK nustatytus kriterijus ir ŠMPF patvirtintus finansinės paramos dydžius konkrečiam projektui, priklausomai nuo priimančiosios šalies grupės ar regiono. Informacija apie individualius stipendijos dydžius teikiama Universiteto interneto tinklalapyje https://ktu.edu/erasmus.
98. Ilgalaikio ir trumpalaikio mobilumo „Erasmus+“ programos ir Dvišalių mainų studentams, gaunantiems judumo stipendiją, papildomai apmokamos kelionės išlaidos, kurios apskaičiuojamos pagal atstumą nuo išvykimo vietos iki studijų vietos, ir skirstomos į septynias grupes pagal „Erasmus+“ programos vadovą, patvirtintą EK.
99. Stipendijos suma už ilgalaikio „Erasmus+“ programos mobilumo ir Dvišalių mainų laikotarpį nustatoma dalinių studijų mėnesių skaičių padauginus iš stipendijos sumos, skirtos priimančiajai šaliai. Jei mėnesis nepilnas, stipendija apskaičiuojama padauginus nepilno mėnesio dienas iš 1 / 30 vieneto sumos per mėnesį.
100. Ilgalaikio laikotarpio stipendija išmokama studentui dviem etapais:
100.1. išankstinis apmokėjimas pervedamas į asmeninę studento banko sąskaitą ne vėliau kaip per 30 kalendorinių dienų nuo tos dienos, kai sutartį pasirašo abi šalys. Stipendijos išankstinio mokėjimo dydis ir tvarka nustatoma finansinėje sutartyje tarp Universiteto ir „Erasmus+“ programos ar Dvišalių mainų dalyvio. Jeigu studentas pagal nurodytus terminus laiku nepateikia dalinių studijų dokumentų (priėmimo laiško, patvirtintos mokymosi sutarties, sveikatos draudimo kopijos), išankstinio finansavimo mokėjimas atliekamas tada, kai dokumentai būna pateikti;
100.2. stipendijos likutis, jei toks mokėjimo būdas buvo numatytas finansinėje sutartyje, studentui išmokamas sugrįžus ir pateikus dalines studijas patvirtinančius dokumentus (išbūto laiko pažymą, akademinę pažymą) ne vėliau kaip per 45 kalendorines dienas nuo visų dokumentų pateikimo dienos. 
101. Paskutinę dalinių studijų dieną „Erasmus+“ programos studentui išsiunčiami prisijungimo duomenys prie EK internetinės ataskaitos (angl. online report) „Beneficiary Module“ sistemoje, kurios pateikimas laikomas dalyvio prašymu išmokėti stipendijos likutį. 
102. Dalinių studijų studentui nepateikus internetinės ataskaitos ir (arba) laiku neatsiskaičius už „Erasmus+“ programos ar Dvišalių mainų studijas, Universitetas turi teisę neišmokėti stipendijos likučio ir (arba) pareikalauti grąžinti visą ar dalį jam išmokėtos stipendijos sumos.
103.  Galutinė stipendijos suma dalinių studijų laikotarpiui nustatoma pagal faktinę studijų trukmę mėnesiais ir papildomomis kalendorinėmis dienomis, studentui pateikus išbūto laiko pažymą, patvirtinančią faktines studijų pradžios ir pabaigos datas. 
104.  Jeigu patvirtintas „Erasmus+“ programos dalinių studijų laikotarpis yra trumpesnis nei tas, kuris nurodytas finansinėje sutartyje, ir skirtumas yra didesnis kaip 5 dienos, paramos likutis išmokamas pagal patvirtintą studijų laikotarpį perskaičiavus „Erasmus+“ programos stipendijos sumą. Studentas per 45 kalendorines dienas į nurodytą banko sąskaitą privalo grąžinti stipendijos dalį už laikotarpį, kuris nėra įtrauktas į priimančiosios institucijos patvirtinimą, jei studentui išmokėta stipendijos dalis yra didesnė nei pagal patvirtintą laikotarpį perskaičiuota suma.
105.  Jeigu patvirtintas Dvišalių mainų studijų laikotarpis yra trumpesnis nei tas, kuris yra nurodytas finansinėje sutartyje, ir skirtumas yra didesnis nei 5 dienos, studentui stipendija perskaičiuojama ir išmokama pagal išbūto laiko pažymoje patvirtintą studijų laikotarpį. Studentas privalo grąžinti judumo stipendijos dalį už laikotarpį, kuris nėra įtrauktas į priimančiosios institucijos patvirtinimą, jei studentui išmokėta stipendijos dalis yra didesnė nei pagal patvirtintą studijų laikotarpį perskaičiuota stipendijos suma. 
106.  Jeigu patvirtintas „Erasmus+“ programos arba Dvišalių mainų studijų laikotarpis yra ilgesnis nei tas, kuris nurodytas finansinėje sutartyje, institucija gali keisti finansinės sutarties su studentu sąlygas ir skirti paramą papildomoms dienoms atsižvelgdama į ilgesnę trukmę, su sąlyga, kad institucija turi nepanaudotų „Erasmus+“ dotacijos ar Universiteto lėšų dalinių studijų veiklai.
107.  Stipendija arba jos dalis turi būti grąžinta, jeigu studentas nesilaiko finansinės sutarties nuostatų. Jeigu sutartis nutraukiama prieš terminą, studentas privalo grąžinti jau išmokėtą stipendijos sumą. Tačiau jei studentas negali vykdyti dalinių studijų veiklos dėl nenugalimos jėgos (force majeure) aplinkybių, jis, pateikęs tai pagrindžiančius dokumentus, turi teisę gauti paramos sumą, atitinkančią faktinę dalinių studijų laikotarpio trukmę. Likusios lėšos turi būti grąžintos. Sprendimą konkrečiu atveju priima AMTS vadovas ir apie tokius „Erasmus+“ programos atvejus informuoja ŠMPF.
108.  Stipendija „Erasmus+“ programos trumpalaikio fizinio mobilumo (mišriojo mobilumo ir doktorantų trumpalaikio mobilumo) veiklai yra skiriama pagal EK nustatytas bazines individualios paramos normas. Informacija apie individualius stipendijos dydžius teikiama Universiteto interneto tinklalapyje https://ktu.edu/erasmus.
109.  „Erasmus+“ mobilumo atveju, individuali parama taip pat gali būti skiriama už vieną kelionės dieną prieš pradedant veiklą ir vieną kelionės dieną po veiklos pabaigos. Mažiau galimybių turintys studentai gali gauti papildomą 100 EUR sumą prie stipendijos fizinio mobilumo veiklos laikotarpiui, kurio trukmė yra 5–14 dienų, ir 250 EUR, kai šio laikotarpio trukmė yra 15–30 dienų. 
110.  „Erasmus+“ programos dalyviai, kurie renkasi ekologišką kelionę, gali gauti papildomą individualią paramą kelionės į abi puses išlaidoms padengti už ne daugiau kaip 4 dienas.
111.  Individualią paramą mišriosios intensyvios „Erasmus+“ programos fizinio mobilumo veiklos dalyviams ir, kai tinka, paramą jų kelionės išlaidoms padengti skiria siunčiančioji institucija. 

VII SKYRIUS
DALINIŲ STUDIJŲ LAIKOTARPIO PRATĘSIMAS

112.  Norėdamas pratęsti dalinių studijų laikotarpį užsienio universitete, studentas el. paštu teikia prašymą dėl dalinių studijų pratęsimo fakulteto TRK ir AMTS koordinatoriui ne vėliau kaip likus mėnesiui iki iš pradžių planuoto dalinių studijų laikotarpio pabaigos. 
113.  Atsižvelgiant į ilgesnę mobilumo trukmę studentui gali būti skiriama „Erasmus+“ arba judumo stipendija šiam laikotarpiui finansuoti. Neturint galimybių finansuoti pratęstą mobilumo laikotarpį, studentui gali būti pasiūlyta tęsti dalines studijas su nuline stipendija. 
114.  Patenkinus studento prašymą, studentas dalinių studijų plano ir mokymosi sutarties pakeitimą suderina su fakulteto TRK (trečiosios studijų pakopos studentai – su Doktorantūros mokyklos koordinatoriumi) ir pateikia „Mobility Online“ e. platformoje.
115.  Mokymosi sutartį, kurioje nurodomi einamojo periodo studijuojami dalykai ir papildomo laikotarpio metu numatomi studijuoti dalykai, „Mobility Online“ e. platformoje pasirašo fakulteto studijų prodekanas arba fakulteto TRK (trečiosios pakopos studijų atveju – Doktorantūros komiteto pirmininkas arba fakulteto TRK), studentas ir priimančiosios institucijos atstovas.
116.  AMTS koordinatorius, gavęs visų trijų šalių pasirašytą mokymosi sutarties pakeitimą, rengia finansinės sutarties pakeitimą, kurį pasirašo studentas ir Tarptautinių ryšių departamento direktorius. 
117.  Sėkmingai pabaigęs pirmąjį dalinių studijų laikotarpį, studentas užpildo prašymą dėl dalinių studijų pratęsimo AIS, kurio pagrindu sistemoje parengiamas įsakymas pratęsti dalines studijas. Jei studentas turi akademinių skolų po pirmojo dalinių studijų semestro ar yra neįvykdęs dalinių studijų plano, vėluoja atsiskaityti ir pateikti dokumentus, neatsako į koordinatoriaus laiškus, leidimas pratęsti studijų laikotarpį užsienyje nesuteikiamas.
118.  Papildomas dalinių studijų laikotarpis turi prasidėti pasibaigus einamajam dalinių studijų laikotarpiui (semestrui), įskaitant egzaminų sesiją. Tarp šių laikotarpių negali būti jokių pertraukų (šventinės ir Universiteto nedarbo dienos pertraukomis nelaikomos).
119.  Jeigu studento dalinių studijų laikotarpio pratęsimas laikomas nulinės stipendijos iš EK ar Universiteto lėšų dienomis, skaičiuojant galutinę stipendijos sumą šios dienos atimamos iš visos dalinių studijų laikotarpio trukmės. 
120.  Bendra „Erasmus+“ programos fizinio mobilumo laikotarpių trukmė, įskaitant nulinės stipendijos laikotarpį, negali būti ilgesnė nei 12 mėnesių vienai studijų pakopai. Bendra Dvišalių mainų studijų trukmė, įskaitant nulinės stipendijos laikotarpį, negali būti ilgesnė nei vieneri akademiniai metai. 

VIII SKYRIUS
ATSISKAITYMAS UŽ DALINES STUDIJAS IR REZULTATŲ ĮSKAITYMAS

121.  Dalinių studijų užsienyje rezultatai yra pripažįstami laikantis ECHE principų ir Kauno technologijos universiteto studijų rezultatų įskaitymo tvarkos aprašo nuostatų.
122.  Dalinių studijų rezultatai pagal suderintą studijų turinį įskaitomi be apribojimų, jei buvo susitarta dėl studijuojamų dalykų keitimo ir susitarimas patvirtintas visų trijų šalių pasirašytame mokymosi sutarties (dalinių studijų plano) keitime.
123.  Studijų rezultatai, studento įgyti pagal suderintą studijų turinį, nepervedami į Universitete naudojamą vertinimo sistemą. Studijų rezultatų įskaitymas atliekamas nurodant įgytų ECTS kreditų skaičių ir originalų įvertinimą.
124.  Jei dalinių studijų rezultatai nebuvo  suderinti ir patvirtinti  mokymosi sutartyje ir (ar) dalinių studijų plane, jie gali būti neįskaitomi, remiantis Universiteto studijų rezultatų įskaitymo tvarkos aprašo nuostatomis. 
125.  Visų studijų pakopų, vientisųjų ir profesinių studijų studentai, sugrįžę iš „Erasmus+“ programos ar Dvišalių mainų studijų, per 30 dienų nuo dalinių studijų pabaigos „Mobility Online“ e. platformoje turi pateikti šiuos dokumentus:
125.1. išbūtą laiką, įskaitant virtualiojo mobilumo laikotarpį, patvirtinančią pažymą, pasirašytą priimančiosios institucijos;
125.2. akademinę pažymą apie išklausytus modulius, jų apimtį kreditais ir įvertinimus (doktorantų trumpalaikio mobilumo atveju – patvirtinimą apie įvykdytą studijų veiklą); 
125.3. pažymą apie kitoje aukštojoje mokykloje naudojamą pasiekimų vertinimo sistemą ir (ar) įvertinimų procentinį pasiskirstymą, jei ši informacija nenurodyta akademinėje pažymoje;
125.4. ekologiškos kelionės atveju, kelionę patvirtinančius dokumentus (autobuso / traukinio bilietus ar kt. dokumentus).
126.  Grįžę studentai AIS pateikia prašymą dėl leidimo tęsti studijas. 
127.  Pasibaigus dalinių studijų užsienyje laikotarpiui, ilgalaikio ir trumpalaikio „Erasmus+“ programos mobilumo dalyviai turi pateikti EK „Beneficiary Module“ sistemos sugeneruotą individualią mobilumo ataskaitą, kurią privalo užpildyti per laiške nurodytą terminą.
128.  Fakulteto TRK ar Doktorantūros mokyklos koordinatorius (trečiosios pakopos studentų atveju) parengia studijų rezultatų įskaitymo kortelę pagal Kauno technologijos universiteto studijų rezultatų įskaitymo tvarkos apraše nustatytą tvarką. 
129.  Jeigu studentas neįvykdė reikalavimų pagal suderintą studijų turinį (dalinių studijų pasiekimai įvertinti neigiamai, nesurinktas numatytas studijų kreditų skaičius), Universitete nustatyta tvarka sudaromos sąlygos išklausyti trūkstamus studijų modulius. 




IX SKYRIUS
BAIGIAMOSIOS NUOSTATOS

130.  Tvarkos aprašas papildo kitus galiojančius Universiteto tvarkų aprašus, reglamentuojančius studentų dalyvavimą dalinėse studijose: Kauno technologijos universiteto stipendijų skyrimo tvarkos aprašą ir Kauno technologijos universiteto studijų rezultatų įskaitymo tvarkos aprašą.
131.  Informacija apie dalyvavimą „Erasmus+“ programos ir Dvišalių mainų studijose, šis Tvarkos aprašas ir jame minimų dokumentų formos skelbiamos Universiteto interneto tinklalapyje https://ktu.edu/erasmus/studijos/. 
132.  Tvarkos aprašas gali būti keičiamas, papildomas arba pripažįstamas netekusiu galios Universiteto rektoriaus įsakymu.

_______________________________
